  Майя Бывальцева 15 ар талэсь азьло, 27-тӥ шуркынмонэ 2001-тӥ арын, Удмуртиысь Кун Кенеш «Удмурт Элькунлэн кун кылъёсыз но Удмурт Элькунын улӥсь мукет калыкъёслэн кылъёссы сярысь» катэз кутӥз. Кылсярысь, солэн 18-тӥ ёзэтэзлэн 3-тӥ люкетаз верамын: Удмурт Элькунысь кун тӧрлык ёзэсъёслэн, интыысь аскивалтон ёзэсъёслэн, кун но муниципал предприятиослэн но ужъюртъёслэн бланкъёссы, печатьёссы, штампъёссы, штемпельёссы но нимпулъёссы Удмурт Элькунлэн кун кылъёсыныз гожтӥсько. Иське, ӟуч но удмурт кылъёсын. Катын ик пусъемын, кызьы интыяськыны кулэ со гожтэмъёс (26-тӥ ёзэт). Берыктон уж улосвылысь Йӧскалык политикая министерстволы оскемын. Солэн нырысетӥ юрттӥсез луэ 2005-тӥ арын толсуре кылдытэм Удмурт кылын нимкылъёсъя но шонер гожъяськонъя элькун ӧри. Но, оло, сое тодытэк, оло, куриськон гожтыны азьтэмъяськемен сэрен, куд-огез ужъюртъёс, огазеяськонъёс но предприятиос нимъёссэс ас валамзыя но удмурт кылэз тодэмзыя берыктыны кутскизы. Озьы ужамлэсь емышъёссэ адӟыса, мылкыд куашка. Кин янгыш но мар кароно? Та тодмо юанъёслы валэктонъёс утчаса, иворъёсъя «Удмуртия» агентстволэн корреспондентэз Йӧскалык политикая министерствоысь валтӥсь ӧнерчилы Елизавета Ложкиналы но Удмурт кылын нимкылъёсъя но шонер гожъяськонъя элькун ӧрилэн ёзчиезлы, кылосбур тодосъя кандидатлы Виктор Шибановлы вазиськиз.  — Елизавета Владимировна, ужъюртъёслэсь нимъёссэ берыктон пумысен кӧня куриськонъёс дорады вуо?  — Кылем арын милям министерствое 150-лэсь ятыр вал сыӵе вазиськонъёс. Оглом лэсьтэмын 300-лэсь ятыр берыктонъёс. Кыӵе ке но кивалтонни, управление, вазиське татчы но лулчеберетъя, шуомы, вань ужъюртъёслы куре со берыктонэз лэсьтыны. Соин ик милям вазиськонъёс но берыктэмлэн лыдпусъёсыз одӥг кадесь ӧвӧл. Вазиськонъёс луыны быгато ичигес, но берыктыны куронэз отын куд-огаз трос луэ. Соин ик 2015-тӥ арын 160 вазиськон вал, лэсьтэмын 356 берыктон. Туэ арез ке басьтоно, тани туннэ нуналлы со лыдпус кык поллы тросгес: 350 пала вазиськон ини, берыктэмын 500-лэсь ятыр нимъёс.  — Вераны луэ-а тӥ доры вазиськемъёслэн ваньмыз шонер луыны кулэ, яке озьы но пумиськыло на-а янгышъёс?  — Ми, валамон, одно ик эскериськомы, отын янгышъёсыз медаз ни луэ шуыса. Но адями сыӵе мар ке, со янгышъёс, жаляса верано, кытӥ син улысь пегӟо, соин ик со янгышъёс луо. <…>Но тросэз со янгышъёс пото ма бордысь? Куке ужъюрт вазиське лэсьтыны (нимпулэз — ред.) кыӵе ке но рекламая агентствое, али соосгес сыӵе нимпулъёсты дасянэн выро, отын ужасьёслэн удмурт кылын тодон-валанзы ӧвӧл яке ичигес шуомы, соин сэрен кылё со янгышъёс. Удмурт кылэз валантэмысь гинэ. Соин ик али сыӵе курон пуктэмын — одно ик рекламая агентствоос ужаны кулэ кагазэн, кудзэ ужъюрт вае… ми пыр потэм кагазэн. Кытын гожтэмын шонер ним. Сое лыдэ басьтыса, со шоры учкыса, нокыӵе но точкаосыз медаз пегӟе, букваос интыосынызы медаз воштӥське.  — Со кагазын министерствоысь кинлэн ке но ӧнерчилэн кинюртэмез пуктэмын луэ ни?  — Кинюртэмез луэ министрлэн. Вань со гожтэтъёс кошко министрлэн нимыныз. Берыктыны куронэз ужъюртлэн яке огазеяськонлэн бланкез вылэ гожтоно. Сое Удмуртиысь Йӧскалык политикая министерстве келяно: 426063, Удмурт Элькун, Ижкар, Орджоникидзе урам, 33б номеро юрт. Кагазын луыны кулэ огазеяськонлэн быдэс но шонер нимыз (огазеяськонлэн Уставезъя), адресэз, телефон номерез, огазеяськонлэн кивалтӥсезлэн нимтулыз но кинюртэмез, печатез. Берыктон лэсьто куриськон вуэм бере 10 нуналскын. Со понна тун тыроно ӧвӧл.  — Со ужъюртъёслэсь, ёзэтъёслэсь нимъёссэс берыктон пумысен, ӟуч кылысь удмурт кылэ берыктон ласянь, куддыр шугъяськонъёс кылдо — соиз яке таиз кыл ӧвӧл юнматэмын яке мар. Со ласянь кызьы тӥ ужаськоды? Нимкылъёсъя но шонер гожъяськонъя ӧриен кусып возиськоды-а?  — Озьы, одно ик ми соосын кенешиськомы. Тани министерствоез ик басьтоно ке, та берыктон ужез мон нуисько. Но мон сое огнам уг берыктӥськы, мон одно ик люкасько ӧнерчиосты.  Ми кенешиськомы, кызьы умойгес луоз сое гожтыны, мед валатон ӟеч пуксёз шуыса. Валамон но ӟеч, янгышъёстэк. Вазиськиськом шонер гожъяськонъя ӧрилэн ёзчиосызлы. Йӧскалык политикая министерствоысь валтӥсь ӧнерчи Елизавета ЛожкинаВераны кулэ, солэн ёзчиосыз пӧртэм удысъёсысь ӧнерчиос, но одно ик удмурт кылэз ӟеч тодӥсь адямиос. Со, шуом, Удмурт кун университетысь ӧнерчиос — дышетӥсьёс, тодосчиос, Историяя кылъя но литературая Удмурт институтысь ужасьёс, Дышетонъя но тодосъя министерствоысь ужасьёс, Глазкарысь дышетӥсьёсты дасянъя Короленко нимо кун институтысь дышетӥсьёслы но вазиськиськомы. Одно ик кусып возиськомы Дышетон удысысь йӧскалык ужпумъёсты тодон-эскеронъя институтэн, Дышетон удысэз азинтонъя институтысь ӧнерчиосын. Котькуд со ним потэ шонер гожъяськонъя ӧрилэн люкаськонъёсыз пыр, собере йылпумъян вариантэз луэ.  — Кин ӧриен кивалтэ?  — Али ми ӧрие малпаськомы пыртыны воштӥськонъёс. (Та дыре — ред.) Лариса Николаевна Бурановалэн (йӧскалык политикая министрлэн — ред.) кивалтэмез улсын ми люкаськылӥськомы. Вал дыръёс, куке соин кивалтӥз Кун Кенешлэн тӧроез.  — Мар воштонъёс луозы?  — Ёзчиосызъя. Кудъёсыз малпало ни мукет ӧре кошкыны, мукет ужен вырыны. Выль адямиосты утчаськомы со ӧрие пыртыны.  — Ёзчиосыз котьку одӥг мында луо-а?  — Ӧвӧл. Туннэ нуналлы соос 27 мурт. Но кагаз вылын, катын юнматэмын ӧвӧл, кӧня со луыны кулэ.  — Ваньмыз 27 адями котьку уг но люкаськыло, дыр?  — Со кызьы луэ… Вазисько берыктон пумысен пӧртэм удысысь. Ми эскериськомы ини — шуомы, дышетон ужъюртъёс ке вазисько, одно ик герӟаськиськомы ни дышетон удысэн герӟаськем адямиосын. Эскериськомы, ёзчиос пӧлысь кин со удыслы матынгес но ӟечгес валэктон сётыны быгатоз шуыса. Соин ик пичи кенешъёсын уж тросгес мынэ, оглом люкаськем сярысь. Нимпулъёсты лэсьтонлы дунъёс туж пӧртэмесь. Со пуллэн быдӟалаеныз, гожтэм ивортодэтэныз, буёлэн, суредэн но трос мукетыныз герӟаськемын. Соин ик нимпуллэн дуныз сюрс манетысен кӧня ке дасо сюрс манетозь усьыны быгатэ.  — Нош янгышъёсты адӟыса, кин ке вераны быгатэ-а, тӥляд министерстводы быгатэ-а, со адямиослы, ужъюртъёслы, тӥляд нимпулады янгышъёсты вань, сое одно тупатыны кулэ шуыса?  — Ми быгатӥськомы вазиськыны гожтэтъёсын со ужъюртъёслэн кивалтӥсьёссылы. Но вазиськон бере чакланы ум ни быгатӥське, лэсьтӥське-а, тупатӥське-а со янгыш шуыса. Малыке шуоно кивалтӥсь ачиз учке ни, кызьы солэн коньдонъя но. Малы ке шуоно нимпул лэсьтыны коньдон висъяське со ужъюртлэн. Соин ик вазиськыны быгатӥськом, но чакланы туннэ нуналлы ум быгатӥське.  — Сыӵе кулэлык вань кадь. Яке сое катэ ик гожтыны кулэ: кин ке но сое чакланы, ӵектыны гинэ ӧвӧл, косыны мед быгатоз шуыса.  — Со пумысен ик воштӥськонъёс пыртыны малпаськомы ми шонер гожъяськонъя ӧрие. Малы ке шуоно туннэ нуналлы гожтэм кагазын нокытын но ӧвӧл пусъемын солэн сыӵе функциез вань шуыса — чакланы со гожтонъёс янгышъёстэк мед луозы, мед со шонер луоз. Соин ик сыӵе малпанъёс вань, но кызьы со улонэ азьланяз пыӵалоз? Малпаськомы, со кагаз вылэ гожтӥськиз ке, кызьы ке но вырӟоз. Янгышъёсын нимпул                                                                                                                                                     Фото: Фото: vk.com (Янгыш) © Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсезлэн тодос ужъя воштӥсез, кылосбур тодосъя кандидат Виктор Шибанов Удмурт кылын нимкылъёсъя но шонер гожъяськонъя элькун ӧрилэн ёзчиез 10 арлэсь кема луэ ни.  — Виктор Леонидович, кызьы радъяське Удмурт кылын нимкылъёсъя но шонер гожъяськонъя элькун ӧрилэн ужез?  — Татын нимыз ик вера — уж мынэ кык ӧръя. Одӥгез — нимкылъёс (терминъёс) бордын ужан, мукетыз ӧр — со шонер гожъяськон куронъёсты радъян пумысен. Отыназ но, татыназ но ужлэн радъяськемез мынэ, мон шуысал, тулкымен-тулкымен. Вань сыӵе вакыт, куке тулкым ӝутӥське выллань, собере тулкым лапка, собере кӧня ке улыса, со тулкым нош ӝутӥське. Берло вакытэз верано ке, шуом, нимкылъёсъя, мар син шоры йӧтэ… Ог 3–4 ар талэсь азьло вал бадӟым сыӵе ужрад, тырмыт гинэ тодосчиос пыриськизы, - нимысьтыз выльысь учкыны 20-тӥ-30-тӥ аръёсысь удмурт кылын потэм учебникъёсты, малы ке шуоно со вакытэ физика но, химия но, география но, трос книгаос удмурт кылын пото вал. Тырмыт гинэ отын сыӵе валатонъёс, кудъёсыз кулэ вал со вакытэз возьматыны, троссэ соосты луэ туала вакытэ но удмурт кылэ берыктыны. Мон физикая ёзэтын вал бере, отын (учебникъёсын — ред.) «энергия», «электрон», «молекула» выллем валатонъёс тросэз берыктэмын ӧй на вал. Ми татын эскерим-учким, кызьы азьвыл лэсьтэмын вал, соосты уже кутыны, собере маиз вань - берыктыны. «Электронэз» берыктыны мог мугзэ уг адӟиськы. «Молекулаез» трос пӧртэм вариантъёс вал. Милям отын (ӧрилэн кенешоназ — ред.) шуизы: ойдо «инмульы». Сыӵе умой кыл шедьтӥзы, «молекула» кылэн кызьы ке но шудэ, луэ ни уже кутыны. Чакламын вал, кыӵе вуж кылъёс (вуж шуиськомы, малы ке шуоно 20-тӥ-30-тӥ аръёсы песятайёсмы, песянайёсмы дышетскемын удмурт кылын вань предметъёсъя, со нимкылъёс соослэн йырвизязы кылемын-пыӵамын) асьме понна выль кадь кылӥсько. Мон физикаен выри, милям озьы ик химия вал, обществознание, озьы ик вал география, математика — ваньмыз сямен предметъёс. Валтӥсь юан мар пуктэмын вал татын? Удмурт кылын вань-а сыӵе инъетэз, кужымез, луысал ке сыӵе луонлык вань со предметъёсты нош ик анай кылын дышетыны. Та эскерон возьматӥз: асьмелэн кылмы узыр, инъетэз узыр. Азьвыл дыръя кылдэмез но, туала вакытэ выльзэ но чаклано ке, асьмеос быгатӥськом поттыны сыӵе книгаос, быгатӥськом анай кылын ваньзэ сое дышетыны. Удмурт кылын нимкылъёсъя но шонер гожъяськонъя элькун ӧрилэн ёзчиез Виктор ШибановБерло сыӵе тулкым, кытын бадӟым инты басьтӥзы нимкылъёс, со вал герӟаськемын методикаен ужъёсты радъян пумысен. Малы ке шуоно удмурт кылын потэ литература, грамматика асьмелэн, отын методичкаос соослы потыны кулэ. Та ласянь умой ужаз али берло дыре, мылысь-кыдысь со борды басьтӥськиз Андрей Александрович Клементьев (Дышетонэз азинтонъя институтысь удмурт кылосбуръя но йӧскалык кылъёсъя кафедралэн кивалтӥсез, кылосбур тодосъя кандидат — ред.), со люказ вал лыдмет (список), кыӵе нимкылъёс тужгес но кулэ шуыса. Со «образовательный», «средний»…, тросэз соос пыӵамын, тодмо ни. Но тырмыт гинэ отын, 300 пала, кылсочетаниос. Со пумысен вераськон вал — одӥг кыл шедьтыны. Угось витетӥ классын озьы луоз, укмысэтӥ классын озьы луоз яке методичка потоз озьы, «Вордскем кыл» со сярысь ик ужрадъёсты мукет нимкылын кутӥз ке…, сыӵе но радъян уж шедьтоно. Матысь дыре сыӵе ик эскеронъёс луыны кулэ кадь сюлэмы шӧдэ, улон озьы куре. «Гуртысь йӧллэн ӟечлыкез» гожтыны кулэ вал                                                                                        Фото: vk.com (Янгыш) © Йӧскалык политикая министерствоысь сыӵе вазиськон вуэмын ни — удмурт кылын дунне вылысь калыкъёслэсь нимъёссэс кызьы вераны быгатом шуыса. Малы ке шуоно вань, шӧдӥське, ужкагазъёсты нуонын но сыӵе интыез, али Удмуртиын но. Шуом, ӟучъёс шуо ке «португалец», «португалка» — со Португалиын улӥсь адямиос. Нош Удмуртиын (удмурт кылын - ред.) кызьы шуом? (пиосмуртэз но, кышномуртэз но нимаз — ред.) Асьмелэн вань матысь адямиосмы — бигер, ӟуч, пор. Нош кинъёс кыдёкынгес? Асьмелы шуо кадь, «шуиськоды ке удмурт кылдылэн тӥляд кужымез вань, гажаськоды ке кылдэс, тӥ быгатыны вераны кулэ со шаеръёсын улӥсь адямиосты но». Выль кылъёс-а малпано, выль суффиксъёс-а отчы интыяно — сое нокин йӧскадь уг тоды. Но со ужез куке но лэсьтоно, радъяно луоз, дыр, кылмы цивилизованной ӧре пырыны, кыстӥськыны быгатэ шуыса вераны турттӥськомы ке. Тӥни озьы тулкымен-тулкымен 3–4 ар ортчылэ ке, вань огшоры уж — со нимкылъёс. Нимпулъёс куке ошылоно, улон воштӥське яке кыӵе ке но ужъюрт курыны кутске, милесьтым но удмурт кылэ лэсьтоно вылэм шуыса. Шуом, али тани милям университет бордын ик выльдыны кулэ «образовательное учреждение высшего образования», вакчияк моен сое верасько. «Образование» кык пол отын луэ, но ӟуч кылын со, оло, уг но ванды сокем, угось отын огез — прилагательной, огез — существительной. Удмурт кылын сыӵе югдурын «дышетскон» тупа. «Дышетсконлэн дышетскон» яке «дышетсконъя дышетскон юрт» — со «масло масляное» луэ. Куддыръя сое берыктыку шуиськод, ярам, соослэн отын куать кыл бере ми но куать кылын сётом. Янгышъёсын нимпул                                                                                                                                    Фото: vk.com (Янгыш) ©  — Нош шонер гожъяськонъя ӧрез верано ке?  — Шонер гожъяськонъя чакланы кулэ. Татын ӵем дыръя пӧртэм адямиос ужало: одӥгез — та пала, мукетыз — мукет пала. Татын но асьмелэн трос шуг-секытъёсмы. Берлоез сыӵе тулкым, кытын сыӵе вераськон ӝутскылӥз вал — со «Удмурт дуннелы» 100 ар тырмемен валче ортчем конференциын. Отын газетчиос уката ик бадӟым юан ӝутӥзы — татчы кулэ запятой яке ӧвӧл пуктоно, та оборотэз глаголлэсь тазьы лэсьтоно яке тазьы. Одӥг ласянь со секыт — малы асьмеос огъя кыл шедьтыны ум быгатӥське, мар бордын ужпум? Кинлэн ке малпанэз кылдоз, дыр: нимаз адямиос ог-огенызы уг тэро, огез профессор шуэ — пуктоно, мукетыз уг пукты. Но мон адӟисько татысь аслэсьтыз шонерлыксэ но. Угось ӟуч кылын озьы ик вань Ленинградская школа, Московская школа, Казанская школа эшшо нимаз, кудъёсыз пӧртэм сямен валэктыны тыршо. Но кызьы ке но, ӟуч лингвистика чида. ЕГЭ-ослы но, школалы но со курадӟон уг сёты. Асьмелэн но тодосчиос куспазы керетыны, оло, кулэ. Керетыны яке споръяськыны: тазьы яке тазьы, тазьы но шонер кадь, соиз но шонер кадь. <...> Озьы ик вань йылолъёс, кудзэ утьыны кулэ. Ну, шуом, Герд озьы гожтӥз бере, оло, асьмелэн но озьы ик гожтоно шуыса. Яке сое воштоно, озьы гожтыны уг яра.  — Нош катрадлыкен, экономикаен, юридик удысэн герӟаськем нимкылъёс но валатонъёс пумысен мар верасалды? Ми, журналистъёс, со ласянь, оло, тужгес но шугъяськиськомы вольыт но валамон гожтыны.  — Соослэн кужымзы ӧжытак ке но вань, куке соос Конституцие — Кункатэ пырыса кызьы ке но герӟаськемын. Нош мукет нимысьтыз ужрадъёс ӧй вал. Школа сӧзнэтын экономикаез асьмеос ум ортчиське кадь, но правоведение вань школаын, отын мар но со эскеремын-чакламын. Нимаз словарь но поттэмын, сое интернетэ но куштэмын, кудзэ чакланы, уже кутыны луэ. Асьмелэн али со ласянь паськыт бусы усьтӥськемын. Огвакыт сыӵе малпан вал… Удмурт Элькунлэсь энциклопедизэ быдэс удмурт кылэ берыктысалмы ке, кудӥз бордын ужало тросэз Удмуртиын… но со пуксемын. Кинэ янгыш карыны? Мон асме со ласянь тросгес янгыш карисько. Мынам но кыӵе ке кужыме вал, дыр. Отын зэмзэ но экономика но вань, отын вань мукетыз но. Со но ӧжытак шуккет сётысал кадь азьлань мыныны. Татын ужъёс туж ляб мыно. Кытын, кыӵе ке тулкым луоз-а, шуккиськоз-а, созэ мон уг адӟиськы. Оскисько, кытын ке но луиз ке (курон — ред.), Удмурт энциклопедия удмурт кылын но луыны кулэ шуыса, соку со юан нош ик ӝутӥськоз. Отын трос адямиос берыктӥзы ке, куспазы вераськоно, огъя кылэ вуоно луозы. Со озьы ик азьлане вамыштыны умой луонлык сётоз. Оглом верано ке, вань сыӵе терминъёс, кудъёсыз вашкала Грециысь, вашкала Римысь вуэмын. Куддыръя малпан но кылдэ, нош кулэ-а соосты сокем берыктыны, куке соос быдэс дуннее вӧлмемын. Нош ӵем дыръя озьы луэ, сыӵе кылъёсты ик каньылгес берыктыны. Но малпасько со одно ик кулэ, дыр, со эскеронъёс. Улон ачиз возьматоз, быръёз. Удмурт кылын нимкылъёсъя но шонер гожъяськонъя элькун ӧрилэн ёзчиез Виктор Шибанов   Соос синоним кадь но луыны быгато. Шуом, комиссия — ӧри. Телевидениысь но учкисько ке, умой журналистъёс одӥг вакытэ ӧри шуо, собере синоним кадь комиссия. Весь комиссия, комиссия луысал ке, яке ӧри, ӧри… Нош тазьы соосты синоним радэн сётон мон понна шумпотымон но кылӥське. «Удмурт Элькунлэн кун кылъёсыз но Удмурт Элькунын улӥсь мукет калыкъёслэн кылъёссы сярысь» катлэн 3-тӥ ёзэтэзлэн 3-тӥ люкетаз гожтэмын: «Удмурт Элькунлэн интывылаз улӥсь котькуд кунмурт Удмурт Элькунысь калыкъёслэсь кылъёссэс гажаны кулэ». Нимпулъёсын, ялонъёсын пумиськись янгышъёс кылэз гажамтэез возьмато кадь. Кин ке шуоз: «Со гинэ уг янгыша, кин номыр но уг ужа». Но тодэ лыктэ мукетыз но визькыл - котьма ужын быгатэм кулэ. Тегъёс: Мерлык Дышетон Ижкар Удмуртия катрадлык удмурткыл йӧскалыкполитикаяминистерство  